ET Euroopa Liidu Teataja C 75/6

Euroopa Parlamendi ja nõukogu määruse (EL) nr 1151 / 2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2018/C 75/05)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151 / 2012 (1) artiklile 51.

KOONDDOKUMENT

„MARRONE DI SERINO“ / „CASTAGNA DI SERINO“

ELi nr: PGI-IT-02147 – 24.6.2016

KPN ( ) KGT ( X )

1. Nimetus(ed)

„Marrone di Serino“ / „Castagna di Serino“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Marrone di Serino“ / „Castagna di Serino“ tähistatakse värskeid, lüditud, koorimata kuivatatud või kooritult ja tervelt kuivatatud vilju, mis pärinevad hariliku kastanipuu („Castanea Sativa Miller“ või „Castagna Europea“) sordist „Montemarano“, mille kohta kasutatakse ka nimetusi „Santimango“, „Santomango“, „Marrone di Avellino“ ehk „Marrone avellinese“ või punktis 4 osutatud geograafilisest piirkonnast pärinevast kohalikust sordist „Verdola“ ehk „Verdole“ Kaitstud geograafilise tähisega (KGT) toode „Marrone di Serino“ / „Castagna di Serino“ on keskmiste kuni suurte kiirtega mustriga keskmise suurusega kuni suur vili, millel võib harva esineda seesmine vahesein. Vilja kuju on üldiselt ümar, sageli ebasümmeetriline. Vilja ots võib olla teravatipuline, isegi avatud ning see on kaetud keskmise tihedusega karvakestega; viljakest on sageli õhuke ja väheelastne, selle värvus on säravpruun, tumedate, ühtlaste niidikujuliste triipudega, sisekülg on kaetud lühikeste, kergelt varjundatud valget värvi karvadega. Seemnenaba on keskmise suurusega kuni suur ja sellel on udemetega ja üldiselt ühtlase kujuga ots. Vilja otsas olev tutt on keskmise pikkusega ja koosneb 6–8 tavaliselt ebaühtlasest emakakaelajäänusest. Seemnest kergesti eralduv seemnekest on õhuke, punaka tooniga kastanpruuni värvusega ja sellel on selgeltmärgatavad tumedamad vertikaalsed sooned. Tootel „Marrone di Serino“ / „Castagna di Serino“ peavad tarbimisse laskmisel olema järgmised omadused:

a) värske toode „Marrone di Serino“ / „Castagna di Serino“: — vilja kuju: üldiselt ümar, sageli ebasümmeetriline; — viljakest: säravpruuni värvusega, tumedate, eraldatud ja selgeltmärgatavate triipudega; — seemnekest: kergesti seemnest eralduv, õhuke, punakaspruuni värvusega; — seeme: piimjasvalge värvusega, peamiselt pindmiste soontega, idulehtede vahel on väike nõgu, viljaliha on kõva ja krõmpsuv, maitse keskmiselt magus; — vilja otsas olev tutt: keskmise pikkusega; — ussitanud, moondunud või kuivetunud viljade osakaal: kuni 10 %; — maksimaalne suurus: 85 vilja kg kohta;

b) lüditud toode „Marrone di Serino“ / „Castagna di Serino“: — lüditud vilja kuju: üldiselt ümar, sageli ebasümmeetriline; — vilja otsas olev tutt ja viljakest puuduvad täielikult; — lüditud viljade pakendis puuduvad võõrkehad; — seemnekesta maksimaalne olemasolu: kuni 2 %; — põletusjälgede esinemine: kuni 5 %; — ussitanud viljade osakaal: kuni 3 %; — maksimaalne suurus: 200 kastanit kg kohta;

c) kuivatatud ja koorimata toode „Marrone di Serino“ / „Castagna di Serino“: — tervete viljade niiskussisaldus: kuni 15 %; — kuivatatud toote sisaldus koores: kuni 60 % värske toote kaalust; — maksimaalne suurus: 250 vilja kg kohta; toode peab olema ilma elusparasiitide kahjustusteta (putukavastsed, hallitus jne);

d) kuivatatud ja kooritud toode „Marrone di Serino“ / „Castagna di Serino“ tervel kujul: — tervete viljade niiskussisaldus: kuni 15 %; — kooritud toote kaal: kuni 45 % värske toote kaalust; — maksimaalne suurus: 300 vilja kg kohta; toode peab olema puhas, värvuselt valkjas-õlgkollane, tootel võib olla kuni 5 % ulatuses kahjustusi (mädaniku jäljed, kuju muutus jne), tootel ei tohi olla taimekahjurite tekitatud kahjustusi (putukavastsed, hallitus jne).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik tootmise etapid (kasvatamine, sorteerimine, suuruse järgi jaotamine, lüdimine ja kuivatamine) peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pakendatud toote kaal peab jääma vahemikku 0,1–25 kg. Pakend peab olema suletud pitseriga, mida purustamata ei ole võimalik toodet pakendist välja võtta.

3.6. Sellise toote märgistamise erieeskirjad, millele registreeritud nimetus viitab

Pakendile paigutatud märgistusel peavad selgete ja loetavate tähtedega olema esitatud järgmised üksikasjad:

— suurus;

— KGTga toote „Marrone di Serino“ / „Castagna di Serino“ logo;

— Euroopa graafiline sümbol.

KGT toote „Marrone di Serino“ / „Castagna di Serino“ logo on järgmine:

4. Geograafilise piirkonna täpne määratlus

Toote „Marrone di Serino“ / „Castagna di Serino“ geograafiline piirkond hõlmab järgmiste kommuunide haldusterritooriumi: Avellino provintsi kommuunid Serino, Solofra, Montoro, S. Michele di Serino, S. Lucia di Serino, S. Stefano del Sole, Sorbo Serpico, Salza Irpina, Chiusano S. Domenico, Cesinali, Aiello del Sabato, Contrada ja Forino ning Salerno provintsi kommuunid Giffoni Valle Piana, Giffoni Sei Casali, S. Cipriano Picentino, Castiglione del Genovesi ja Calvanico.

5. Seos geograafilise piirkonnaga

Toote „Marrone di Serino“ / „Castagna di Serino“ maine on seotud selle toote turustamisega riiklikul ja rahvusvahelisel tasandil. „Marrone di Serino“ / „Castagna di Serino“ on kõrgelt hinnatud toode, mida kasutatakse kondiitri- ja pagaritööstuses. Esimesed toote riigipiiride taha ulatuvat mainet kajastavad dokumenteeritud tõendid pärinevad teosest „Guida gastronomica – Touring Club Italiano“ (Gastronoomiline teejuht – Itaalia Touring Club), kus kastanit „Marrone di Serino“ on nimetatud seoses hõrgu viljalihaga ning asjaoluga, et tegemist on ka Ameerikasse eksporditava väga nõutud tootega glasuuritud kastanite valmistamiseks (lk 376 – Guida gastronomica – Touring club Italiano, I Edizione, 1931). Nimetus on toodete hulgas, mis on loetletud 1952. aastast pärinevas dokumendis „Chestnuts- fruit Trade catalogs“ (Kastanid – puuviljakaubanduse kataloog), andes tunnistust selle toote turustamisest Ameerikas.

Avellino kaubandus- tööstus-, käsitöö- ja põllumajanduskoja regulaarselt välja antavas dokumendis „Economia Irpinia“ (Irpinia majandus) (lk 9, aastakäik XXVI, nr 3 – 1988) on toodet „Marrone di Serino“ nimetatud seoses selle kasutamisega Itaalia kompvekitööstuses ja toote suure populaarsusega välismaa kondiitritööstuse ettevõtete seas, eeskätt seoses glasuuritud kastanite valmistamisega.

Uurimuses „Indagini e osservazioni sulle migliori varietà italiane di castagno“ (Uuringud ja tähelepanekud seoses Itaalia parimate kastanisortidega) on nimetatud „Marrone di Serino“ viljaliha, mis on eriti sobiv kondiitritööstuse vajadusteks (lk 55 – Ricerca Scientifica lisa, aastakäik 25-1955 – Centro studi sul Castagno).

Raffaele Bassi teoses „La coltivazione del castagno“ (Kastanite kasvatamine) (lk 18, I libri di vita in campagna - Ed. Informatore agrario, 1990) on kastan „Marrone di Serino“ loetletud Avellino provintsi kõige nõutumate kastanite hulgas.

Väljaandes „Il castagno in Campania – Problematiche e Prospettive della Filiera“ (Campania kastanid – tööstusharu probleemid ja perspektiivid) on märgitud, et „Marrone di Serino“ / „Castagna di Serino“ tootmisele on iseloomulik viljade suurus, kastanid on üldjuhul suuremad kui ülejäänud Avellino provintsis kasvatatavad kastanid, seetõttu keskendub „Marrone di Serino“ / „Castagna di Serino“ tootmine toote töötlemisele (lk 97, Gennaro Cristinzio et Antonino Testa, Ed. Società Editrice Imago Media, märts 2006).

Ka kulinaaria valdkonnas kasutatakse geograafilises piirkonnas kastani „Marrone di Serino“ / „Castagna di Serino“ kõiki vorme juba ammusest ajast, see hõlmab nii kodumajapidamisi kui ka toitlustusettevõtjaid. Värskeid kastaneid tarbitakse peamiselt keedetud kujul, küpsetatult ja keedisena. Kooritud vilju kasutatakse eeskätt keedetud kastanite valmistamiseks, aga ka castagnaccio (kastanikoogi) ja muude kookide jaoks. Kooritud ja koorimata kujul kuivatatud kastaneid kasutatakse peaasjalikult geograafilise piirkonna traditsioonilise suupiste „Marroni del Prete“ valmistamiseks. „Marrone di Serino“ / „Castagna di Serino“ eri vormide mitmekesine kasutus on tingitud toote lülitamisest mitme restorani menüüsse nii geograafilises piirkonnas kui ka väljaspool provintsi piire: toodet „Marrone di Serino“ on seal nimetatud kui kondiitritoodete „crostata di Marroni di Serino“ (Serino kastanikook), „crostata con crema di Marroni di Serino e cioccolato“ (Serino kastanikreemi-šokolaadikook), „tronchetto al cioccolato con Marrone di Serino“ (šokolaadipätsike Serino kastanitega) või suppide – „zuppa di Marroni di Serino“ koostisosana või eraldi viljana – „caldarroste di Marrone di Serino“ (küpsetatud kastanid).

Rivottoli di Serino kommuunis korraldatav festival Sagra della Castagna di Serino toimus 2017. aastal 42. korda.

Kastanit „Marrone di Serino“ on nimetatud ka vanasõnades ja see vili on seotud iidsete uskumustega, mis annavad märku kastani kasutamisest ja arengust põllumajandusaastate jooksul läbi kirikupühade ja rahvapidude. Tähelepanu tasub juhtida näiteks ammusele Serino piirkonnast pärit väljaütlemisele, mis on meieni kandunud aegade hämarusest: „a Sant’Antonio ‘o cardillo, a Salvatore ‘o fruttillo“ (selgitus: kui Rivottoli di Serino provintsis 13. juunil toimuvate Püha Antoniuse pidustuste ajal võib kastanimuna eristada palja silmaga ja Püha Salvadori pidustuste ajal Serinos 6. augustil on kastani vili nähtav, on tulemas hea aasta). See ütlus on seotud kastani vilja arenguetappidega alates vilja moodustumisest ja kastanimuna arengu algusest kuni kastanimunade väljakujunemiseni.

Viide tootespetsifikaadi avaldamisele:

(viitemääruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it), klõpsates „Qualità“ („KPNi või KGT tooted“; ekraanil ülal paremal), seejärel „Prodotti DOP, IGP e STG“ („KPNi, KGT või GTE tooted“; ekraanil vasakus ääres) ja lõpuks „Disciplinari di produzione all’esame dell’UE“ („ELile hindamiseks esitatud tootespetsifikaadid“).

(1) ELT L 343, 14.12.2012, lk 1.